SKRIFTLIG FORESPØRGSEL E-3322/01

af Stavros Xarchakos (PPE-DE) til Kommissionen

(30. november 2001)

Om: Salg af uvurderlige arkæologiske skatte i Tyrkiet

Ifølge den tyrkiske avis Milliyet har KUSAV (en af Tyrkiets største kulturelle institutioner) besluttet ved offentlig auktion at sælge sjældne arkæologiske skatte fra antikken samt den hellenistiske og den byzantinske tid, som den er i besiddelse af. Af denne grund har den også bragt meddelelse på Internet, hvor den opfordrer alle, der interesserer sig for arkæologiske genstande, til at tage kontakt med den. Den omtalte institution udstiller med henblik på salg skatte fra Magnisia- og Pergamon-perioden i Lilleasien, og repræsentanter fra KUSAV beretter, at der allerede er blevet tilkendegivet umådelig stor interesse fra lande som USA, Schweiz, Saudi-Arabien, Kuwait og andre. Den samme avis beretter, at der er blevet organiseret en anden stor udstilling i galleri SUAV i Istanbul, hvor der med henblik på salg er blevet udstillet skatte af uhyre stor værdi fra hititter-perioden samt fra den hellenistiske, byzantinske og osmanniske periode.

En anden stor tyrkisk avis, Hürriyet, har afsløret (den 11. november 2001), at også et netværk af kunstskattesmuglere udfolder stor aktivitet, idet de smugler kunstskatte ud fra den besatte del af Cypern til udlandet. Avisen bemærker endvidere, at der i New York bliver udstillet utrolig mange genstande fra det besatte Cypern. Der er hovedsagelig tale om antikke genstande af og ikoner af stor værdi, som er blevet stjålet fra kirkerne på den nordlige del af øen, som er besat af det tyrkiske militær.

Hvorledes stiller Kommissionen sig til oplysningerne i de to store tyrkiske dagblade? Har den over for de tyrkiske myndigheder berørt spørgsmålet om et auktionssalg af arkæologiske skatte gennem tyrkiske institutioner som formodes at være blevet pålagt den opgave at beskytte dem? Hvilke sanktioner ville der kunne iværksættes mod stater (som oven i købet er ansøgerlande) som afholder offentlige og provokerende auktioner over kulturskatte fra andre kulturer, som har befundet sig på deres territorium eller dækker over smuglernetværkenes aktiviteter, som det sker i den besatte del af Cypern, hvor de tyrkiske besættelsesstyrker nu i 27 samfulde år har tilladt udplyndring af denne stats kulturelle rigdom?

Svar afgivet på Kommissionens vegne af Günter Verheugen

(15. januar 2002)

Kommissionen overvåger nøje tilpasningen af tyrkisk lovgivning til Fællesskabets regelværk.

I Kommissionens periodiske rapporter, som offentliggøres årligt, giver Kommissionen en oversigt over de fremskridt, Tyrkiet har gjort på kulturområdet. I den seneste rapport, der blev offentliggjort den 13. november 2001(1), oplyste Kommissionen, at der kun var sket begrænsede fremskridt på dette område.

På baggrund af de omstændigheder, som det ærede medlem henviser til, skal Kommissionen gøre de tyrkiske myndigheder opmærksom på behovet for at vedtage og gennemføre Rådets forordning (EØF) nr. 3911/92 af 9. december 1992 om udførsel af kulturgoder(2) og Rådets direktiv (EØF) nr. 93/7 af 15. marts 1993 om tilbagelevering af kulturgoder, som ulovligt er fjernet fra en medlemsstats område(3).

(1) SEK(2001) 1756.

(2) EFT L 395 af 31.12.1992.

(3) EFT L 74 af 27.3.1993.